REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/176-20

25. novembar 2020. godine

B e o g r a d

Z A P I S N I K

TREĆE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 24. NOVEMBRA 2020. GODINE

 Sednica je počela u 13,00 časova.

 Sednicom je predsedavala Sandra Božić, predsedik Odbora.

 Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, Aleksandar Čotrić, mr Jadranka Jovanović, Miloš Terzić, Milica Obradović, Snežana Paunović, Jelica Sretenović, Nataša Mihailović Vacić i Željko Tomić, članovi Odbora.

 Sednici su prisustvovali: Ivana Popović (Sandra Božić), Ljubomir Marić (Jovan Kolundžija), Nebojša Bakarec (Ivan Tasovac), Aleksandar Jovanović (Mira Petrović) i mr Akoš Ujhelji (Anamarija Viček), zamenici članova Odbora.

 Na predlog predsedavajućeg, članovi Odbora su, jednoglasno, usvojili sledeći

D n e v n i r e d

1. Utvrđivanje liste kandidata za člana Saveta Regulatornog tela za elektronske medije koju je predložio nadležni odbor Narodne skupštine;
2. Utvrđivanje liste kandidata za člana Saveta Regulatornog tela za elektronske medije, kao i liste organizacija koje zajedno čine jedinstvenog ovlašćenog predlagača, a koje su predložile crkve i verske zajednice;
3. Utvrđivanje konačnog predloga dva kandidata za člana Saveta Regulatornog tela za elektronske medije koji se bira na predlog nadležnog odbora Narodne skupštine.

PRVA TAČKA DNEVNOG REDA: Utvrđivanje liste kandidata za člana Saveta Regulatornog tela za elektronske medije koju je predložio nadležni odbor Narodne skupštine

U uvodnim napomenama, predsednik Odbora Sandra Božić je obavestila prisutne članove da je Javni poziv za predlaganje kandidata za člana Saveta Regulatornog tela za elektronske medije koji se bira na predlog nadležnog odbora Narodne skupštine objavljen na veb prezentaciji Narodne skupštine 6. novembra 2020. godine, u skladu sa članom 10. stav 1. Zakona o elektronskim medijima, kao i da je istog dana uručen i pismenim putem svim poslaničkim grupama u Narodnoj skupštini, odnosno samostalnim narodnim poslanicima.

Istakla je da su na osnovu Javnog poziva poslaničke grupe u Narodnoj skupštini, odnosno samostalni poslanici zajedno, imali rok od 15 dana, od dana objavljivanja Javnog poziva, da Odboru dostave obrazloženi predlog dva kandidata za člana Saveta Regulatornog tela za elektronske medije.

Naglasila je da je svoje pravo da predloži dva kandidata za člana Saveta Regulatora, iskoristila jedino Poslanička grupa „Aleksandar Vučić – za našu decu“, koja je Odboru 18. novembra 2020. godine, dostavila predlog dva kandidata i to:

* Oliveru Zekić i
* Miloša Gajovića.

Navela je da oba predložena kandidata ispunjavaju uslove propisane Zakonom o elektronskim medijima i Javnim pozivom.

Napomenula je da je odredbom člana 10. stav 5. Zakona o elektronskim medijima propisano da nadležna služba Narodne skupštine, odnosno Odbor za kulturu i informisanje, utvrđuje Listu kandidata za člana Saveta i objavljuje je na veb prezentaciji Narodne skupštine.

Nije bilo diskusije.

 Predsedavajuća je stavila na glasanje predlog da se utvrdi Lista kandidata za člana Saveta Regulatornog tela za elektronske medije koju predlaže nadležni odbor Narodne skupštine, a na kojoj će se nalaziti sledeći kandidati:

 1. Olivera Zekić i

2. Miloš Gajović.

 Odbor je, jednoglasno, usvojio navedeni predlog.

DRUGA TAČKA DNEVNOG REDA: Utvrđivanje liste kandidata za člana Saveta Regulatornog tela za elektronske medije, kao i liste organizacija koje zajedno čine jedinstvenog ovlašćenog predlagača, a koje su predložile crkve i verske zajednice

 U uvodnim napomenama, predsednik Odbora je obavestila prisutne članove da je Javni poziv za predlaganje kandidata za članove Saveta Regulatornog tela za elektronske medije za ovlašćenog predlagača crkve i verske zajednice, objavljen 6. oktobra 2020. godine, u “Službenom glasniku Republike Srbije“, dnevnom listu „Politika“ i veb prezentaciji Narodne skupštine, u skladu sa članom 10. stav 1. Zakona o elektronskim medijima.

 Istakla je da su na osnovu člana 10. stav 2. Zakona o elektronskim medijima, organizacije koje ulaze u krug organizacija koje zajedno čine jedinstvenog ovlašćenog predlagača crkve i verske zajednice, imale rok od 15 dana, od dana objavljivanja Javnog poziva, da dostave obrazloženi predlog dva kandidata za člana Saveta Regulatora.

 Naglasila je da su svoje pravo da predlože dva kandidata za člana Saveta Regulatornog tela za elektronske medije, iskoristile:

- Srpska pravoslavna crkva;

- Islamska zajednica Srbije;

- Beogradska nadbiskupija;

- Jevrejska verska zajednica;

- Evangelistička hrišćanska crkva a.v. i

- Slovačka evangelistička crkva a.v.

koje su Odboru 20. novembra 2020. godine, dostavile predlog dva kandidata:

1. Aleksandru Janković i

2. Snežanu Miljković.

Napomenula je da je odredbom člana 10. stav 5. Zakona o elektronskim medijima propisano da nadležna služba Narodne skupštine, odnosno Odbor za kulturu i informisanje, utvrđuje Listu kandidata, kao i listu organizacija koje zajedno čine jedinstvenog ovlašćenog predlagača za člana Saveta i objavljuje je na veb prezentaciji Narodne skupštine.

 Nije bilo diskusije.

Predsedavajuća je stavila na glasanje predlog da se utvrdi Lista kandidata za člana Saveta Regulatornog tela za elektronske medije koju predlažu crkve i verske zajednice, a na kojoj će se nalaziti sledeći kandidati:

 1. Aleksandra Janković i

2. Snežana Miljković.

 Odbor je, jednoglasno, usvojio navedeni predlog.

Predsedavajuća je stavila na glasanje predlog da se utvrdi Lista organizacija, koje u skladu sa članom 9. stav 1. tačka 8) i članom 10. Zakona, zajedno čine jedinstvenog ovlašćenog predlagača crkve i verske zajednice, a na kojoj će se nalaziti sledeće organizacije:

1. Srpska pravoslavna crkva;

2. Islamska zajednica Srbije;

3. Beogradska nadbiskupija;

4. Jevrejska verska zajednica;

5. Evangelistička hrišćanska crkva a.v. i

6. Slovačka evangelistička crkva a.v.

 Odbor je, jednoglasno, usvojio navedeni predlog.

 Predsedavajuća je istakla da će Odbor saglasno članu 10. stav 5. Zakona o elektronskim medijima, Listu kandidata za članove Saveta Regulatornog tela za elektronske medije, kao i listu organizacija koje zajedno čine jedinstvenog ovlašćenog predlagača crkve i verske zajednice objaviti na veb-prezentaciji Narodne skupštine.

 Imajući u vidu činjenicu da su crkve i verske zajednice, zajednički predložile samo dva kandidata, zaključila je da nije potrebno da Odbor odredi datum utvrđivanja zajedničkog predloga dva kandidata za člana Saveta, s obzirom na to da su se ispunili uslovi propisani članom 11. stav 4. Zakona.

 Obavestila je sve prisutne da će Odbor, saglasno članu 11. stav 8. Zakona o elektronskim medijima, na narednoj sednici obaviti javni razgovor sa:

1.Aleksandrom Janković i

2.Snežanom Miljković.

Predsedavajuća je u 13,10 časova odredila pauzu u trajanju od pet minuta, kako bi Služba Narodne skupštine Listu kandidata, kao i listu organizacija objavila na veb-sajtu Narodne skupštine.

Sednica je nastavljena u 13,13 časova.

TREĆA TAČKA DNEVNOG REDA: Utvrđivanje konačnog predloga dva kandidata za člana Saveta Regulatornog tela za elektronske medije koji se bira na predlog nadležnog odbora Narodne skupštine

 U uvodnim napomenama, predsednik Odbora je obavestila sve prisutne da je Lista kandidata za članove Saveta Regulatornog tela za elektronske medije, objavljena na veb-sajtu Narodne skupštine i da su se ispunili uslovi da Odbor za kulturu i informisanje utvrdi konačan predlog dva kandidata za člana Saveta Regulatornog tela za elektronske medije koji se bira na predlog nadležnog odbora Narodne skupštine, odnosno Odbora za kulturu i informisanje.

 Imajući u vidu činjenicu da je Odbor utvrdio Listu kandidata koji se biraju na predlog nadležnog odbora Narodne skupštine, a da se na Listi nalaze samo dva kandidata za člana Saveta Regulatora, konstatovala je da su ispunjeni uslovi propisani članom 11. Zakona o elektronskim medijima.

 Nije bilo diskusije.

 Predsedavajuća je stavila na glasanje predlog da se saglasno članu 11. stav 4. Zakona o elektronskim medijima, utvrdi konačan predlog dva kandidata za člana Saveta Regulatora, koje u skladu sa članom 9. stav 1. tačka 1) Zakona, predlaže nadležni odbor Narodne skupštine, a koju čine:

 1. Olivera Zekić i

2. Miloš Gajović.

Odbor je, jednoglasno, usvojio navedeni predlog.

 Istkala je da će Odbor, saglasno članu 11. stav 8. Zakona o elektronskim medijima, na narednoj sednici obaviti javni razgovor sa:

1. Oliverom Zekić i
2. Milošem Gajovićem.

 Sednica je završena u 13,16 časova.

SEKRETAR PREDSEDNIK

 Dana Gak Sandra Božić